b'\n_START_ARTICLE_\nPuritaanid (ooper)\n_START_PARAGRAPH_\n\xe2\x80\x9ePuritaanid\xe2\x80\x9d (originaalpealkiri I Puritani) on Vincenzo Bellini ooper (melodramma serio) kolmes vaatuses Carlo Pepoli libretole Jacques-Ars\xc3\xa8ne Fran\xc3\xa7ois-Polycarpe Ancelot\xe2\x80\x99 ja Xavier Saintine\xe2\x80\x99i (Joseph-Xavi\xc3\xa9r Boniface) n\xc3\xa4idendi T\xc3\xaates rondes et cavaliers (\xe2\x80\x9e\xc3\x9cmarpead ja ratsanikud\xe2\x80\x9d, 1833) j\xc3\xa4rgi, mis omakorda on mugan\xc2\xaddus Walter Scotti romaanist Old Mortality (\xe2\x80\x9eVana surelikkus\xe2\x80\x9d, 1816). Algselt komponeeritud kahevaatuselisena, kuid Rossini soovitusel jagas Bellini faabula kolme vaatusesse. Heli\xc2\xadlooja viimane ja suursuguseim ooper. Hinnatud meistriteoseks. \xe2\x80\x9eNorma\xe2\x80\x9d k\xc3\xb5rval maestro parimaid oopuseid.\n_START_SECTION_\nAjalugu\n_START_PARAGRAPH_\nBellini saabus Pariisi oktoobris 1833, et veeta talv selles linnas. Pealegi olid parajasti Pariisi Th\xc3\xa9\xc3\xa2tre-Italien`is suure eduga ettekandmisel tema Il pirata ja I Capuleti e i Montecchi. Teater pakkus talle kohe lepingut uue ooperi komponeerimiseks, kuid Bellini ei huvitunud. Saades aga teada, et tema karm konkurent Donizetti on teatriga uue ooperi kirjutamiseks lepingut s\xc3\xb5lmimas, soostus Rossini innustusel ja vahendusel ettepanek vastu v\xc3\xb5tta. Ta soovis t\xc3\xb5estada, et on Donizettist parem looja. Jaanuaris s\xc3\xb5lmiti leping igati sobivatel tingimustel, et Bellini komponeerigu j\xc3\xa4rgmise aasta alguseks oma \xc3\xa4ran\xc3\xa4gemisel uus ooper. Libreto otsingud kestsid kolm kuud. Noor ja enesekindel helilooja asus t\xc3\xb6\xc3\xb6le aprillis 1834 ja t\xc3\xb6\xc3\xb6tas uue ooperi kallal praktiliselt kuni kost\xc3\xbc\xc3\xbcmiproovini 20. jaanuaril 1835. Rossini oli olnud abiks nii komponeerimise k\xc3\xa4igus kui ka orkestreerimisel._NEWLINE_Esietendus toimus 24. jaanuaril 1835 Pariisi Th\xc3\xa9\xc3\xa2tre Italien`is. Peamiste rollide loojad olid Giulia Grisi (Elvira), Giovanni Battista Rubini (Arturo), Antonio Tamburini (Riccardo) ja Luigi Lablache (Giorgio). Neid nelja lauljat koos, kelle v\xc3\xb5imeid arvestades teos oli loodud, hakati hiljem nimetama \xe2\x80\x9ePuritaanide kvartetiks\xe2\x80\x9d. _NEWLINE_Ooper esietendus kaks kuud varem kui Donizetti Marin Faliero ja sai triumfaalse vastuv\xc3\xb5tu osaliseks. Donizetti teos osutus keskp\xc3\xa4raseks. Tunnustust jagas ka Donizetti ning paljud teised tollased heliloojad. Auahne Bellini pidas kolleegide ja ajakirjanduse tunnustusi v\xc3\xa4ga oluliseks. Mitmed ooperi muusikanumbrid tulid kordamisele ning muutusid populaarsed v\xc3\xa4ljaspool teatrimaja. Bellini prote\xc5\xbeee ja kaunite kunstide toetaja printsess Cristina Belgioioso eestvedamisel koostasid ja esitasid n\xc3\xa4iteks kuus Pariisis elavat rahvusvaheliselt tunnustatud pianisti Ferenc Liszt, Fr\xc3\xa9d\xc3\xa9ric Chopin, Henri Herz, Carl Czerny, Johann Peter Pixis ja Sigismund Thalberg ooperi II vaatuse Riccardo ja Giorgio patriootliku dueti \xe2\x80\x9eSuoni la tomba\xe2\x80\x9d alusel oma klaverivariatsioonid Hexam\xc3\xa9ron \xe2\x80\x93 Morceau de Concert (Symphonie Fantastique). _NEWLINE_Ooperist sai "Pariisi hullus". Kahe kuu jooksul kuni hooaja l\xc3\xb5puni etendati 17 korda. Kuni 1909. aastani m\xc3\xa4ngiti \xc3\xbcksnes Th\xc3\xa9\xc3\xa2tre-Italien`is \xc3\xbcle 200 korra. Londonis oli ooper esietendusel juba 1835. aasta maikuus. La Scala avas selle t\xc3\xbckiga sama aasta detsembris karnevalihooaja. J\xc3\xa4rgnesid Palermo, Napoli, Rooma, Messina ja teised Itaalia teatrid oma lavastustega. 1836. aastal oli \xe2\x80\x9ePuritanid\xe2\x80\x9d ettekandmisel Madridis, Berliinis ja Viinis. Aastatel 1836\xe2\x80\x931845 esitleti ooperit igal aastal erinevates linnades. _NEWLINE_Ooper p\xc3\xbcsis p\xc3\xa4rast v\xc3\xa4ljatulekut ligi 100 aasta jooksul vahetpidamatult maailma ooperilavade standardrepertuaaris. \xc3\x95ieti pole see kunagi pikaks ajaks sealt v\xc3\xa4lja langenudki, ehkki n\xc3\xb5uab eriti k\xc3\xb5rgetasemelist lauljate kvartetti. 20. sajandi viimasel veerandil v\xc3\xa4henes k\xc3\xbcll ooperi esitamise sagedus v\xc3\xa4ljaspool Itaaliat tunduvalt ja seda peamiselt sobivate lauljate kokkusaamise raskuste t\xc3\xb5ttu. Itaalias on aga teos p\xc3\xbcsinud vahetpidamatult teatrite m\xc3\xa4ngukavas. _NEWLINE_Eestis on \xe2\x80\x9ePuritaane\xe2\x80\x9d esitatud vaid \xc3\xbchel korral, 2007. aastal Estonias kontsertettekandena.\n_START_SECTION_\nOoperi sisu\n_START_PARAGRAPH_\nTegevus toimub Plymouthi l\xc3\xa4hedal asuvas puritaanide kindluses 1640. aasta paiku Oliver Cromwelli valitsemise ajal kui Cromwelli toetanud range usulise elukorraldusega puritaanid v\xc3\xb5itlesid hukatud kuningas Charles I poolehoidjate kavaleride (rojalistide) vastu. _NEWLINE_I vaatuse s\xc3\xbcndmused arenevad Playmouthi kindluses, Elvira eluruumis ja Arturo relvahallis. \xc2\xa0Kindluse kindralkuberner lord Gualtiero Valton on puritaanlaste \xc3\xbcks juhte. Ta hoiab enda juures pantvangis kuningas Charles I leske Enrichettat (Henrietta Maria). Lord Valtoni t\xc3\xbctar Elvira armastab lord Arturo Talbot, kes on aga rojalist. Lord Valton on aga lubanud t\xc3\xbctre puritaan Sir Riccardo Forthile. Elvira ongi juba Riccardoga kihlatud. _NEWLINE_Valton on siiski vastu tahtmist n\xc3\xb5us t\xc3\xbctre abiellumisega Arturo Talboga ega tee noormehele takistusi p\xc3\xa4\xc3\xa4seda kindlusesse. Alustatakse pulmaettevalmistusi. Talbotit aga vaevab kahtlus, kas abi\xc2\xadelluda v\xc3\xb5i alluda Stuartitele antud vandele ning aidata k\xc3\xb5igi poolt h\xc3\xbcljatud kuninga Char\xc2\xadles I lesel Enrichettal, keda peetakse kuninglikuks spiooniks, p\xc3\xb5geneda. Arturo saab teada, et kuningannat ootab surmanuhtlus, kui Valton teatab, et Enrichettat oodatakse Londonis. _NEWLINE_Talbo valib vandele allumise ja otsustab p\xc3\xb5geneda koos Enrichettaga. Kuninganna varjub Elvira pulmaloori taha ja Arturo toimetab ta valvuritele m\xc3\xa4rkamatult ruumist v\xc3\xa4lja. P\xc3\xb5genemisteele satub Riccardo, kes arvab, et Elvirat r\xc3\xb6\xc3\xb6vitakse. Mehed haaravad m\xc3\xb5\xc3\xb5gad, kuid kuninganna n\xc3\xa4olt eemaldunud loor teeb asja Riccardole selgeks. Ta lubab neil minna, kuna arvab, et n\xc3\xbc\xc3\xbcd on ta tee Elviraga abiellumiseks vaba. Elvira avastab p\xc3\xb5genemise ja usub, et Arturo on ta h\xc3\xbcljanud. See veendumus p\xc3\xb5hjustab m\xc3\xb5istuse kaotuse. _NEWLINE_II vaatus toimub \xc3\xbches puritaanide kindluse ruumis. Pulmalised neavad Arturot. Arturo m\xc3\xb5istetakse surma ja Riccardo saab k\xc3\xa4su teda j\xc3\xa4litada ja kinni v\xc3\xb5tta. Elvira ei tea oma peigmehe saatusest midagi. Talle seletatakse, et Talbo on neiu armastuse reetnud. M\xc3\xb5istuse kaotanud Elvira usub kuulvat mehe h\xc3\xa4\xc3\xa4lt. Giorgio ja Riccardo on ahastuses Elvira hullumeelsuse p\xc3\xa4rast. Giorgio annab Riccardole m\xc3\xb5ista, et Arturo hukkamine tapaks ka Elvira, ja veenab teda konkurendi elu s\xc3\xa4\xc3\xa4stma. Riccardo k\xc3\xbcll esialgu keeldub, kuid l\xc3\xb5puks n\xc3\xb5ustub Giorgio ettepanekuga, seades tingimuseks, et Arturo ei t\xc3\xb5sta nende vastu relva. _NEWLINE_III vaatus areneb kindluse l\xc3\xa4hedal metsas. Talbo on taas teelahkmel kas p\xc3\xb5geneda, sest teda \xc3\xa4hvardab surm, v\xc3\xb5i minna enne Elviraga jumalaga j\xc3\xa4tma. Ta kuuleb metsasalus harfim\xc3\xa4ngu ja Elvira meeltesegast laulu. Eluga riskides otsustab Arturo m\xc3\xb5rsjaga kohtuda. Taaskohtumine toob Elvira hetkeks m\xc3\xb5is\xc2\xadtusele. Arturo seletab, miks ta lahkus koos kuningannaga, keda taheti hukata. Kostuv trummip\xc3\xb5rin viib Elvira taas meeltesegadusse. Arturo peab p\xc3\xb5genema, kuid Elvira takistab teda ja h\xc3\xbc\xc3\xbcab appi. Arturo Talbo tuntakse \xc3\xa4ra ja v\xc3\xb5etakse kinni. Arturo surmaotsuse v\xc3\xa4ljakuulutamine taastab t\xc3\xa4ielikult Elvira m\xc3\xb5istuse. Surmaotsust hakatakse t\xc3\xa4ide viima. Kuid saabub heerold, kes teatab, et rojalistid said puritaanidelt lahingus l\xc3\xbc\xc3\xbca ning Cromwell on k\xc3\xb5ikidele vangidele armu andnud. Arturo lastakse vabaks. Elvira ja Arturo Talbo abielluvad.\n_START_SECTION_\nElvira rolli esitajaid\n_START_PARAGRAPH_\n20. sajandil on olnud Elvira rolli v\xc3\xa4ljapaistvaimad esitajad Maria Callas, Joan Sutherland, Anna Moffo, Leyla Gencer, Virginia Zeani, Mirella Freni, Beverly Sills, Montserrat Caball\xc3\xa9, Anna Netrebko jt.'